डेज़ी रॉकवेल
डेज़ी रॉकवेल (Daisy Rockwell) एगो अमेरिकी अनुबादक बाड़ी जे हिंदी आ उर्दू भाषा से कई गो साहित्यिक रचना सभ क अंग्रेजी में अनुवाद कइले बाड़ी। इनका अनुवादन में उपेंद्रनाथ अश्क़ के गिरती दीवारें (फालिंग वाल्स), भीष्म साहनी के तमस, ख़दीजा मस्तूर के आँगन (द विमन्स कोर्टयार्ड) शामिल बा। 2021 में हिंदी लेखिका गीतांजलि श्री के रेत समाधि के इनके द्वारा कइल गइल अनुबाद द टॉम्ब ऑफ़ सैंड पहिली दक्खिन एशियाई रचना बनल जे इंटरनेशनल बुकर प्राइज पवलस। 2023 में आयोजित जयपुर लिट फेस्ट में इनका के वाणी फाउंडेशन द्वारा सम्मानित कइल गइल।

निजी जिनगी 
रॉकवेल पश्चिमी मैसाचुसेट्स में पलल बढ़ल हई आ उनकर माई-बाबूजी दुनो लोग कलाकार हउवें। ऊ चित्रकार आ लेखक नॉर्मन रॉकवेल के पोती हई।

शिक्षा 
रॉकवेल कई साल ले हिंदी, लैटिन, फ्रेंच, जर्मन, आ प्राचीन यूनानी के बिद्यार्थी रहल बाड़ी। ऊ शिकागो विश्वविद्यालय से दक्खिन एशियाई साहित्य में पढ़ाई कइली, जहाँ ऊ ए. के. रामानुजन, सुसान होएबर रूडोल्फ आ कॉलिन पी मसिका के निर्देशन में हिंदी साहित्य, अनुवाद, आ सामाजिक बिज्ञान के पढ़ाई कइली। 1998 में हिंदी के लेखक उपेंद्रनाथ अश्क पर पीएचडी शोध प्रबंध लिखे खातिर इनका के ग्रांट मिलल।

रचना 
रॉकवेल हिंदी आ उर्दू से कई गो अनुवाद प्रकाशित कइले बाड़ी, जिनहन में उपेंद्रनाथ अश्क के बीछल कहानियन के अनुवाद के संग्रह, हैट्स एंड डाक्टर्स (पेंगुइन, 2013), अश्क के फॉलिंग वॉल (पेंगुइन, 2015), भीषम साहनी के तमस (पेंगुइन, 2016), आ खदीजा मस्तूर के द वीमेन कोर्टयार्ड (पेंगुइन, 2018) सामिल बाड़ें। कृष्णा सोबती के अंतिम उपन्यास, ए गुजरात हियर, ए गुजरात देयर (पेंगुइन, 2019) के इनके अनुवाद पहिली दक्खिन एशियाई किताब हवे जेकरा के 2020 में एगो साहित्यिक रचना के अनुवाद खातिर अल्डो आ जीन स्कैग्लिओन पुरस्कार से सम्मानित कइल गइल। गीतांजलि श्री के टोम्ब ऑफ सैंड (टिल्टेड एक्सिस प्रेस, 2021) के इनके अनुवाद पहिली दक्खिन एशियाई किताब रहल जे इंटरनेशनल बुकर पुरस्कार खातिर बीछल गइल; आगे चल के ई 2022 के ईनाम जीत लिहलस।

रॉकवेल अनुवादिका के अलावे, खुदो लेखिका, चित्रकार आ कलाकार हई। इनके उपेंद्रनाथ अश्क (2004, पेंगुइन) के आलोचनात्मक जीवनी, आ टेस्ट (फॉक्सहेड बुक्स, 2014) नाँव के उपन्यास प्रकाशित भइल बा। साल 2012 में इनके द लिटिल बुक ऑफ टेरर (फॉक्सहेड बुक्स) प्रकाशित भइल जे आतंक के खिलाफ ग्लोबल जुद्ध पर पेंटिंग आ निबंध सभ के एगो खंड हवे। ऊ उपनाँव लापता के नाँव के तहत चित्र बनावे लीं, जेकर मतलब होला उर्दू में "गायब" भा "निपाता" होखे ला।

संदर्भ 

1969 में जनम
जियत लोग
अमेरिकी लेखिका